ORDE do 31 de maio de 2010 pola que se establecen as bases reguladoras para a concesión, en réxime de concorrencia competitiva, das axudas aos investimentos a bordo de buques pesqueiros e selectividade, cofinanciadas co Fondo Europeo de Pesca.
CONSELLERÍA DO MAR — III. OUTRAS DISPOSICIÓNS — 04/06/2010

O Regulamento (CE) 1198/2006, do Consello, do 27 de xullo, relativo ao Fondo Europeo de Pesca, establece o marco de apoio comunitario en favor do desenvolvemento sustentable do sector pesqueiro, das zonas de pesca e da pesca interior. Este regulamento establece ademais a obriga dos estados membros de adoptar un plan estratéxico nacional para o sector pesqueiro e un programa operativo coherente co plan estratéxico para aplicar as políticas e prioridades que deba cofinanciar o Fondo Europeo de Pesca (FEP).
Por outra banda, o Regulamento (CE) 744/2008, do Consello, polo que se establece unha acción específica para promover a reestruturación das frotas pesqueiras da Comunidade Europea afectadas pola crise económica, establece medidas adicionais que permitan unha adaptación máis rápida da frota comunitaria á situación actual garantindo ao mesmo tempo condicións sociais e económicas sustentables para o sector.
No ano 2009 publicouse a Orde do 11 de marzo de 2009 pola que se establecen as bases reguladoras para a concesión, en réxime de concorrencia competitiva, das axudas aos investimentos a bordo de buques pesqueiros e selectividade cofinanciadas co Fondo Europeo da Pesca, investimentos regulados nos artigos 25 e 7, respectivamente, dos regulamentos anteriores.
Pero tendo en conta que o Regulamento (CE) 744/2008 ten un horizonte ata 2010 e que o Regulamento (CE) 1198/2006 será obxecto de revisión a máis tardar o 31 de decembro de 2013, cómpre establecer unhas bases reguladoras das axudas aos investimentos a bordo, que aproveiten ao máximo as posibilidades do apoio comunitario ao sector pesqueiro, de xeito que poidamos conseguir a adaptación da nosa frota en xeral e dos seus segmentos en particular nese horizonte temporal e así poder asumir os retos de futuro dun sector estratéxico para Galicia. Por outra banda, coa aplicación da Orde do 11 de marzo xurdiron aspectos de xestión que convén corrixir á hora de establecer unhas bases reguladoras para todo o período 2007-2013 e, ao mesmo tempo, dotalas da axilidade necesaria para que sexan máis eficaces á hora de conseguir os resultados esperados.
En consecuencia, de acordo co disposto no artigo 30.1º.3 do Estatuto de autonomía de Galicia e en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras de concesión, en réxime de concorrencia competitiva, das axudas aos investimentos a bordo de buques pesqueiros e selectividade ao abeiro do Regulamento (CE) 1198/2006 e Regulamento (CE) 744/2008.
Artigo 2º.-Finalidade das axudas.
A finalidade destas axudas é a de contribuír á modernización da frota pesqueira galega mediante o financiamento de investimentos a bordo dos buques pesqueiros sempre que estes investimentos poidan servir para mellorar a seguridade a bordo, as condicións de traballo, a hixiene, a calidade dos produtos, o rendemento enerxético e a selectividade, sempre que iso non aumente a capacidade pesqueira dos buques, así coma a substitución dos motores, as artes de pesca e aqueles outros investimentos que reduzan os descartes, o impacto da pesca no ecosistema mariño e aqueles que protexan as capturas e as artes dos depredadores salvaxes.
Artigo 3º.-Crédito orzamentario.
1. As axudas concederanse con cargo ás aplicacións orzamentarias que sinale a correspondente Lei de orzamentos xerais da Comunidade Autónoma de Galicia.
2. Durante a vixencia do FEP (2007-2013) fixarase mediante a correspondente orde de convocatoria o crédito anual existente.
3. Os importes fixados en cada convocatoria, así como as aplicacións a que se imputen, poderanse ampliar con fondos incorporados e remanentes adicionais, sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
4. As axudas estarán limitadas, en todo caso, ás dispoñibilidades orzamentarias.
5. Para o ano 2010 as axudas concederanse con cargo á aplicación orzamentaria 14.02.723A.770.3 que figura no orzamento de gastos de 2010 da Consellería do Mar. Os importes máximos das subvencións que se concedan no dito exercicio orzamentario ascenderán a 11.000.000 de euros, distribuídos nas seguintes anualidades:
Anualidade 2010: 8.000.000 de euros.
Anualidade 2011: 3.000.000 de euros.
6. As axudas mencionadas contan co financiamento do FEP nun 61% e do Estado membro nun 39%.
Artigo 4º.-Requisitos dos beneficiarios.
1. Poderán ser beneficiarios os propietarios e/ou armadores de buques pesqueiros da 3ª lista do Rexistro de Matrícula de Buques que cumpran os seguintes requisitos:
a) O buque para o que se solicita o investimento ten que ter cinco anos ou máis, ter o seu porto base na comunidade autónoma galega e atoparse inscrito no Rexistro de Buques Pesqueiros da Comunidade Autónoma de Galicia e no Censo de Frota Pesqueira Operativa.
Para os efectos desta orde, para calcular a idade do buque tomarase como data de inicio a de entrada en servizo do devandito buque e como data final o día en que remate o prazo de presentación de solicitudes da convocatoria correspondente.
b) Ter a correspondente resolución de autorización para realizar os investimentos solicitados naqueles casos en que esta sexa necesaria.
Será necesaria a autorización para aquelas obras do buque que dean lugar á variación das características de manga, puntal, eslora total, eslora entre perpendiculares e material do casco, así como tamén para os cambios de motor propulsor ou potencia auxiliar do buque, modificación dos tanques de combustible e calquera outra reforma que poida afectar a estabilidade ou navegabilidade do buque.
c) No caso de buques cuxa primeira venda dos produtos que captura sexa en fresco, e polo tanto, obrigatoria en lonxa, o volume de vendas que se obteña da suma das notas de venda durante o ano anterior ao da convocatoria deberá ser superior ao 50% da media obtida para ese porto base e polo tipo de frota segundo se establece no artigo 15º desta orde.
d) No caso de buques para os que a primeira venda dos produtos que captura non sexa obrigada en lonxa, o buque debe dispor da autorización para realizar a devandita venda.
2. Os beneficiarios da axuda deben estar ao día das obrigas tributarias e coa Seguridade Social e non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.
3. Non poderán ser beneficiarias destas axudas as persoas en que concorra algunha das circunstancias previstas no artigo 10 da Lei 9/2007, do 13 de xuño, de subvencións de Galicia.
4. Tampouco poderán ser beneficiarias destas axudas as persoas que teñan unha sanción firme pendente de pagamento por infracción da normativa marítimo-pesqueira, para o cal deberán cubrir o anexo II.B.
Artigo 5º.-Obrigas dos beneficiarios.
Os beneficiarios destas axudas están obrigados a:
a) Executar as actuacións obxecto da subvención dentro do prazo conferido para o efecto, e con cumprimento das condicións establecidas na respectiva resolución de concesión e demais normativa de aplicación. Excepcionalmente, en casos xustificados, logo de petición do interesado, os prazos poderán ser prorrogados por resolución expresa do director xeral de Competitividade e Innovación Tecnolóxica.
b) Manter a propiedade do buque durante un período mínimo de cinco anos. Se durante este período o beneficiario pretendese allealo, deberá xustificar tal petición á Consellería do Mar que, en caso de autorizalo, resolverá cos condicionantes que considere oportunos.
Se o beneficiario é unha pluralidade de persoas sen personalidade xurídica propia, a agrupación non poderá disolverse ata que transcorran cinco anos desde o pagamento da axuda, aplicando o establecido no parágrafo anterior.
c) Manter o buque pesqueiro nun porto base da Comunidade Autónoma de Galicia durante un período mínimo de 5 anos contados desde a data contable do último pagamento. O cambio de porto base sen que transcorrese o devandito período dará lugar á devolución pro rata temporis da axuda total concedida. A devolución da devandita axuda exixiráselle sempre ao propietario do buque pesqueiro obxecto da axuda, independentemente de que esta a cobrase o armador.
d) Someterse ás actuacións de comprobación que efectuará o órgano concedente ou calquera outra comprobación e control financeiro que poidan realizar os órganos de control competente, tanto nacionais como comunitarios, e achegar canta información lles sexa requirida no exercicio das actuacións anteriores.
e) Conservar os documentos xustificativos da aplicación dos fondos recibidos durante un mínimo de cinco anos desde a percepción do último pagamento, para os efectos de comprobación e control.
i) Manter un sistema de contabilidade separado ou un código contable específico en relación con todas as transaccións relacionadas coa subvención que permita seguir a pista de auditoría.
g) Comunicarlle á consellería a obtención doutras subvencións e axudas para a mesma finalidade procedentes de calquera Administración ou ente, tanto públicos como privados.
h) Comunicarlle á Consellería do Mar calquera circunstancia que poida afectar substancialmente á execución dos fins para os cales foi concedida a axuda.
I) Acreditar, mediante declaración responsable, que non teñen pendente de pagamento ningunha obriga por reintegro de subvencións.
j) Acreditar con anterioridade a que se dite a proposta de resolución de concesión que se encontra ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma.
k) Dar a adecuada publicidade ao carácter público do financiamento do investimento realizado, con expresa mención á participación do Fondo Europeo de Pesca, nos termos regulamentariamente establecidos.
Artigo 6º.-Investimentos obxecto de subvención.
1. Poderán ser elixibles ao abeiro desta orde os investimentos que se realicen a bordo dos buques e que teñan as seguintes finalidades:
a) Mellora da seguridade a bordo do buque.
b) Mellora das condicións de traballo.
c) Mellora das condicións de hixiene.
d) Mellora da calidade dos produtos.
e) Mellora do rendemento enerxético.
f) Mellora da selectividade.
g) Substitución do motor cos condicionantes do artigo 7º desta orde.
h) Substitución das artes de pesca por outras máis selectivas cos condicionantes do artigo 8º desta orde.
2. Tamén poderán ser elixibles aqueles investimentos que:
I) Permitan a conservación a bordo das capturas en que o seu descarte non estea autorizado.
II) Reduzan o impacto da pesca en especies non comerciais.
III) Reduzan o impacto da pesca nos ecosistemas e fondos mariños.
IV) Protexan as capturas e as artes dos depredadores salvaxes, sempre que non aumenten o esforzo pesqueiro nin se prexudique a selectividade das artes de pesca e se adopten todas as medidas adecuadas para evitar que se lles produzan danos físicos aos depredadores.
3. Os investimentos establecidos no artigo 7 do Regulamento (CE) 744/2008.
4. Non se concederá ningunha axuda para o aumento de capacidade das bodegas nin para aqueles investimentos non previstos no proxecto presentado coa solicitude de axuda; nin para aqueles que supoñan a conservación, substitución ou reparación de elementos salvo que supoña unha mellora substancial nestes.
5. Os investimentos ou gastos para os cales se solicita a axuda non poderán estar iniciados antes da apertura do prazo de presentación de solicitudes e debe acreditarse tal extremo a través da acta de non inicio regulada no artigo 9º desta orde. Non obstante, e con carácter excepcional, permítese a realización de investimentos previos nos termos establecidos no artigo 9º punto 4.
6. Non serán subvencionables aqueles investimentos en que o importe da axuda resulte inferior a 600 euros.
Artigo 7º.-Condicións específicas para os investimentos en cambios de motor.
1. Durante todo o período de vixencia do FEP poderase subvencionar un só cambio de motor por buque, sempre que:
a) Nos buques de eslora total inferior a 12 metros que non utilicen artes de arrastre das indicadas no cadro 3 do anexo I do regulamento da Comisión Europea do 30 de decembro de 2003 (R CE 26/2004), a potencia do novo motor sexa igual ou inferior á do motor antigo.
b) Nos buques cuxa eslora total non supere os 24 metros e non estean recollidos na letra a), a potencia do novo motor sexa inferior nun 20%, como mínimo, á do motor antigo.
c) Nos buques de arrastre cuxa eslora total supere os 24 metros, a potencia do novo motor sexa inferior nun 20%, como mínimo, á do motor antigo, o buque sexa obxecto dun plan de salvamento e reestruturación dos indicados no artigo 21.1º f) do FEP e opte por un método de pesca que consuma menos combustible.
2. A redución do 20% na potencia do motor poderá ser acadada por un grupo de buques cuxa eslora total supere os 12 metros, cos seguintes requisitos para todos os buques integrantes dos grupos:
a) Identificación individual de cada buque.
b) Que pesquen na mesma zona de xestión.
c) Que utilicen a mesma arte de pesca principal, segundo a enumeración do apéndice III, sección C, do Regulamento (CE) 1639/2001, da Comisión.
d) O número de buques integrantes do grupo non superará os 50.
3. No caso dos investimentos acollidos ao previsto no Regulamento (CE) 744/2008, os equipos deberán cumprir co requisito da redución de emisións. Os investimentos acollidos a este regulamento só serán financiables polo FEP para as resolucións de concesión de axuda que se emitan ata o 31 de decembro de 2010.
Artigo 8º.-Condicións específicas para os investimentos nas artes de pesca.
Poderán ser obxecto de subvención os investimentos nas artes de pesca coas seguintes condicións:
1. Durante todo o período de vixencia do FEP poderán ser subvencionadas como máximo dúas substitucións nas artes de pesca selectivas, sempre que o buque cumpra cos requisitos seguintes:
a) Estar incluídos nun plan de axuste do esforzo pesqueiro dos indicados no artigo 21, letra a), inciso I) do Regulamento base do FEP.
Ou
b) Que a nova arte sexa máis selectiva e se axuste a criterios e prácticas ambientais recoñecidas máis estritos que as obrigas existentes no marco da normativa comunitaria.
2. Tamén poderá ser subvencionada a primeira substitución da arte de pesca co fin de:
-Garantir que se axuste aos novos requisitos técnicos en materia de selectividade estipulados na lexislación comunitaria e ata que os devanditos requisitos se fagan obrigatorios.
-Reducir o impacto da pesca en especies non comerciais.
3. Ademais, deberán estar en posesión das autorizacións oportunas, de ser o caso.
Artigo 9º.-Certificación de non inicio.
1. O non inicio acreditarase mediante certificación dos servizos da Consellería do Mar, certificación que se solicitará coa antelación suficiente. Quedan exentas do anterior aquelas solicitudes en que o investimento declarado polo interesado sexa igual ou inferior a 6.000  e se refira a instalacións de equipamentos que non requiran a autorización desta consellería. Nestes casos, o non inicio do investimento acreditarase mediante declaración responsable de que os investimentos non foron iniciados, xunto coa factura ou facturas pro forma que se presentaran no momento da solicitude. En todo caso, os investimentos que se refiran a obras precisarán da acta de non inicio realizada polos servizos da Consellería do Mar.
2. Para a realización das actas de non inicio poderanse realizar convocatorias colectivas fixando unha data, un lugar e unha hora para a súa realización. Esta convocatoria expoñerase nos taboleiros de anuncios dos departamentos territoriais da consellería e da confraría de pescadores correspondente.
3. Non obstante o indicado no punto 1 deste artigo, por causas xustificadas poderase solicitar á xefatura territorial correspondente da Consellería do Mar, e acordar por resolución do xefe territorial, a realización da certificación do non inicio por outros servizos, no caso de que:
3.1) As obras se realicen noutra comunidade autónoma, esta certificación poderá ser emitida polos servizos correspondentes desa comunidade autónoma.
3.2) As obras se realicen no estranxeiro, esta certificación poderá ser emitida por entidade ou organismo habilitado (feito que deberá estar debidamente acreditado) coa inescusable intervención das autoridades españolas correspondentes (embaixada, consulado ou outras con capacidade para realizala).
4. Se for necesario realizar as obras antes do inicio da data de presentación de solicitudes da convocatoria anual correspondente e sempre que se xustifique debidamente, de forma excepcional poderá facerse unha certificación de non inicio antes de que as obras comecen. Esta certificación solicitarase á xefatura territorial, acompañada do proxecto, memoria descritiva dos aspectos técnicos e económicos do investimento, facturas pro forma ou catálogos. Esta acta de non inicio previa, se for necesaria, será de obrigado cumprimento para todos os interesados, incluído os de investimentos iguais ou inferiores a 6.000  aínda que non inclúa obras.
5. No caso de que a solicitude non fose seleccionada, a certificación de non inicio terá validez unicamente na convocatoria inmediatamente seguinte, e sempre que o solicitante confirmase a súa solicitude de axuda.
Artigo 10º.-Tipo e contía das axudas.
1. As axudas reguladas nesta orde teñen o carácter de subvencións de capital.
2. Para os buques iguais ou maiores de 12 m de eslora total, a porcentaxe máxima de contribución pública das axudas poderá ser igual ou menor ao 40% do total dos gastos elixibles, de acordo co establecido no anexo II do Regulamento do FEP. No caso de cambios de motor, o importe de axuda será como máximo un 20% do gasto elixible.
3. Para os buques de menos de 12 m de eslora total, a porcentaxe máxima de contribución pública das axudas poderá ser igual ou menor ao 60% do total dos gastos elixibles de acordo co establecido no anexo II do Regulamento do FEP.
4. O importe do investimento subvencionable será o que se obteña da valoración das obras ou investimentos con criterios técnico-económicos, obxectivos e homoxéneos, de acordo cos informes emitidos ao abeiro do convenio existente entre a Consellería do Mar e o Colexio de Enxeñeiros Navais e Oceánicos. Serán desestimadas aquelas solicitudes en que o importe da axuda resultante do investimento subvencionable sexa inferior a 600 .
5. Terán a consideración de buques de pesca costeira artesanal aqueles buques pesqueiros de eslora total inferior a 12 metros, que non utilicen as artes de arrastre previstas no anexo I do Regulamento (CE) 26/2004, da Comisión, do 30 de decembro de 2003.
6. Non obstante o indicado nos puntos anteriores, no caso dos investimentos a bordo acollidos ao previsto no Regulamento (CE) 744/2008, a porcentaxe de axuda poderá acadar o 60%.
7. O número máximo de axudas para investimentos a bordo que se poderán conceder en todo o período de vixencia do FEP será de tres, salvo causas de forza maior debidamente xustificadas. En todo caso, o gasto máximo elixible en todo o período de vixencia do FEP será o 50% do valor que lle correspondería ao buque por paralización definitiva durante o primeiro ano de programación do Fondo Europeo de Pesca, valor que poderá ser incrementado para os casos de investimentos en seguridade.
8. Procederá a devolución proporcional das axudas concedidas se o buque é dado de baixa do Rexistro de Buques Pesqueiros da Comunidade Autónoma de Galicia ou do Censo da Frota Pesqueira Operativa dentro do prazo de cinco anos desde a data de remate dos traballos, acreditada coa última data do pagamento contable.
Artigo 11º.-Compatibilidade das axudas.
1. As axudas establecidas nestas bases reguladoras serán compatibles con calquera outra concedida por outras administracións públicas ou por entidades públicas ou privadas, sempre que non teñan financiamento parcial ou total de fondos procedentes doutro instrumento financeiro comunitario e a suma total das axudas non supere a porcentaxe máxima fixada no Regulamento (CE) 1198/2006 para a contribución pública.
2. No suposto de que a suma de todas as axudas supere os ditos límites, procederase, por resolución do órgano concedente, á minoración da axuda concedida.
Artigo 12º.-Prazos de solicitude e documentación necesaria.
1. O prazo de presentación de solicitudes será dun mes contado desde o día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.
2. A solicitude presentarase en orixinal e tres copias nas delegacións territoriais da Xunta de Galicia ou en calquera das oficinas a que se refire o artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, e deberá constar da seguinte documentación:
a) Anexo I desta orde relativo ao modelo de solicitude de axuda.
b) Acreditación da personalidade:
I. Se o solicitante é a persoa física propietaria do buque:
-Copia cotexada do DNI ou autorización ao órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro) e a Orde do 7 de xullo de 2009 (DOG nº 134, do 10 de xullo), o interesado debe neste último caso marcar o recadro correspondente na solicitude de axuda.
II. Se o solicitante é o armador do buque e é distinto do propietario:
-Copia cotexada do DNI do armador ou autorización ao órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro) e Orde do 7 de xullo (DOG nº 134, do 10 de xullo), o interesado debe neste último caso marcar o recadro correspondente na solicitude de axuda.
-Copia cotexada do contrato de arrendamento do buque.
III. Se o solicitante é unha persoa xurídica:
-Copia cotexada da tarxeta de identificación fiscal e copia cotexada do DNI (ou autorización ao órgano xestor segundo o anexo III para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro) e a Orde do 7 de xullo de 2009 (DOG nº 134, do 10 de xullo).
-Certificación de rexistro en que figure a constitución da sociedade e os estatutos vixentes.
-Poder suficiente do representante no caso de que tal poder non figure nos estatutos.
IV. Se os solicitantes son unha pluralidade de persoas, ademais da sinatura de todos eles no modelo de solicitude, deberán presentar:
-Copia cotexada do DNI de cada un dos propietarios da embarcación e do CIF da comunidade de bens ou sociedade civil ou autorización ao órgano xestor de todos os membros para comprobar os datos de identidade mediante consulta ao Sistema de Verificación de Datos segundo o Decreto 255/2008 do 23 de outubro de 2008 (DOG nº 221, do 13 de novembro) e Orde do 7 de xullo de 2009 (DOG nº 134, do 10 de xullo).
-Copia cotexada da escritura de constitución e a porcentaxe de participación de cada un dos seus membros, ou no seu defecto declaración responsable asinada por todos os socios, segundo modelo do anexo VII. En calquera caso deberá nomearse un representante ou apoderado único da agrupación.
-Compromiso de non disolución da agrupación ata transcorridos cinco anos desde o último pagamento.
c) Anexo II relativo ao financiamento do proxecto. O investimento do proxecto sumadas todas as subvencións non poderá ser superior ao prezo de mercado.
d) Ademais do anexo IV, debidamente cuberto nas correspondentes epígrafes de investimentos elixibles coa indicación do custo máximo previsto, sen IVE, e coa memoria xustificativa da subvencionabilidade dos investimentos, xuntaranse, ademais, cando se trate de motores ou outros equipamentos: catálogos, especificacións e facturas pro forma ou, de ser o caso, certificado de importación.
e) Autorización ou copia da solicitude de autorización para a realización do investimento previsto no caso de que esta sexa necesaria, sen prexuízo da achega da autorización previa a ditarse a proposta de resolución.
f) Folla de asento actualizada ou acreditación de tela solicitada, sen prexuízo da achega da folla de asento previa a ditarse a proposta de resolución.
g) Certificación actualizada do Rexistro Mercantil acreditativa da propiedade do buque ou solicitude da devandita certificación ante o rexistro, sen prexuízo da achega da dita certificación previa a ditarse a proposta de resolución.
h) Certificación bancaria da conta onde se procederá ao pagamento da axuda. Se o solicitante é unha pluralidade de persoas a certificación bancaria debe ser dunha conta en que sexan titulares todos os integrantes da agrupación.
i) Cando o importe do gasto subvencionable supere a contía de 30.000 euros no caso de execución de obra, ou de 12.000 euros no suposto de subministracións de bens, o beneficiario deberá presentar como mínimo tres ofertas de diferentes provedores, agás que se xustifique que polas especiais características dos gastos non existe no mercado suficiente número de entidades que o subministren ou presten.
A elección entre as ofertas presentadas realizarase de conformidade con criterios de eficiencia e economía e deberá xustificarse expresamente nunha memoria a elección cando non recaia na proposta económica máis vantaxosa.
j) No caso de que o buque poida obter puntos polo establecido no artigo 15º punto 4 desta orde, deberá cubrir o anexo VI e achegar:
-No caso de obter puntos polo indicado no punto I, será verificado de oficio pola Administración.
-No caso de obter puntos polo indicado no punto II, deberá achegar copia dos estatutos da asociación onde se recolle este feito ou compromiso ante notario.
-No caso de obter puntos polo indicado no punto III, copia cotexada do rol do buque.
-No caso de obter puntos polo indicado no punto IV, copia cotexada do convenio colectivo ou indicación do convenio a que estea adherido.
-No caso de obter puntos polo indicado no punto V, certificación da OP acreditativa deste extremo.
-No caso de obter puntos polo indicado no punto VI, certificación da organización promotora da dita medida.
-No caso de obter puntos polo indicado no punto VII, copia cotexada do certificado da entidade facultada para acreditar este feito.
-No caso de obter puntos polo indicado no punto VIII, documentación en que quede perfectamente acreditado este feito.
-No caso de obter puntos polo indicado no punto IX, copia cotexada do contrato e documentación acreditativa da situación de discapacidade ou situación de exclusión social.
3. Cada solicitante só poderá presentar unha solicitude para cada buque en cada convocatoria. No caso de que no prazo establecido se presentase máis dunha solicitude, terase en conta unicamente a presentada en último lugar, e declararase a inadmisión da(s) outra(s).
4. Considérase o mínimo imprescindible para a tramitación de solicitudes presentar os documentos seguintes:
-Anexo I.
-Anexo IV debidamente cuberto nas epígrafes e coa memoria que xustifica a subvencionabilidade dos investimentos para cada un deles.
-Cando proceda, segundo o establecido, artigo 12º.2, letra d), catálogos, especificacións e facturas pro forma ou, de ser o caso, certificado de importación.
-Autorización para a realización das obras obxecto de subvención ou copia da presentación da solicitude para realizar as devanditas obras, cando proceda.
-Folla de asento actualizada ou acreditación da presentación da súa solicitude no seu defecto.
A non presentación da devandita documentación dará lugar á inadmisión da solicitude.
5. Os datos que se remitan co expediente de solicitude de axudas poderán usarse de oficio para a actualización do Rexistro de Buques Pesqueiros de Galicia.
6. A solicitude e os seus anexos en formato electrónico poderanse descargar a través dos servizos de administración electrónica da páxina web
http://webpesca.xunta.es
Artigo 13º.-Tramitación das solicitudes.
1. Os servizos de Competitividade e Innovación Tecnolóxica dos departamentos territoriais da Consellería do Mar analizarán os expedientes e requirirán a emenda da documentación necesaria, de ser o caso.
2. Se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o interesado para que, nun prazo de dez días hábiles, emende a deficiencia ou remita os documentos preceptivos, salvo os considerados como documentación mínima imprescindible recollidos no punto 4 do artigo anterior. Neste requirimento farase indicación expresa de que, se así non o fixer, se dará por desistido da súa solicitude. Non se aplicará o anteriormente exposto ás solicitudes que non veñan acompañadas da documentación mínima imprescindible sinalada no artigo 12º.4, que non serán admitidas.
3. Sen prexuízo do sinalado na alínea anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Finalizado o prazo de presentación de solicitudes, o solicitante non poderá modificar a súa solicitude de axuda aumentando o importe total do investimento nin incluíndo novos conceptos para os cales solicita a axuda.
5. Os expedientes serán remitidos xunto cun informe a respecto ao Servizo de Innovación Tecnolóxica da Frota que analizará e clasificará os expedientes previamente á súa remisión á comisión encargada da súa valoración, de acordo co establecido no artigo seguinte. O Servizo de Innovación Tecnolóxica da Frota, previamente á devandita remisión, poderá solicitar outros informes, se o considerase oportuno.
6. Con carácter previo á avaliación dos expedientes pola Comisión de Valoración, daráselle un trámite de audiencia aos interesados sempre que se teñan en conta para a resolución das axudas aspectos distintos aos aducidos por estes.
7. Os expedientes que non cumpran coas exixencias destas bases ou da normativa de aplicación quedarán á disposición do órgano instrutor que formulará a proposta de resolución desestimatoria ou de inadmisión, segundo o caso.
Artigo 14º.-Comisión de avaliación.
1. Os proxectos que se presenten deberán ser técnica, económica e financeiramente viables. A comisión de avaliación poderá considerar como non viables proxectos ou actuacións presentados e, consecuentemente, propoñer a non concesión da subvención. Así mesmo, á vista das solicitudes presentadas, poderá establecer límites máximos de investimentos elixibles, tanto por beneficiario como por actuación ou concepto elixible.
2. Á comisión poderá propoñer a non concesión da axuda cando o custo de adquisición proposto polo solicitante sexa superior ao valor de mercado e, para estes efectos, poderá pedir que a valoración dos investimentos solicitados sexa realizada por taxador independente debidamente acreditado e inscrito no rexistro oficial correspondente.
3. Os expedientes serán avaliados por unha comisión de avaliación constituída na Dirección Xeral Competitividade e Innovación Tecnolóxica, que emitirá un informe ou unha acta co resultado da selección das solicitudes sometidas a avaliación e beneficiarias das axudas, que será incorporado ao expediente.
4. No devandito informe figurarán de forma individualizada os solicitantes propostos para obter a subvención ordenados segundo a puntuación acadada tras aplicar os criterios de selección do artigo 15º e o importe que lle corresponda a cada un deles.
Establecerase, ademais, unha lista de reserva con aquelas solicitudes que, reunindo os requisitos, non acadaran a puntuación necesaria por falta de crédito.
5. No caso de que os investimentos subvencionables dos expedientes non supere o crédito existente para as axudas, non será necesario que figure a avaliación individualizada de cada expediente.
6. A composición da comisión avaliadora determinarase na correspondente orde de convocatoria. Para a convocatoria do ano 2010 a composición da comisión avaliadora será a seguinte:
a) Presidente: o director xeral de Competitividade e Innovación Tecnolóxica.
b) Vogais: a subdirectora xeral de Innovación Tecnolóxica, a xefa do Servizo de Innovación Tecnolóxica da Frota e os xefes de Servizo de Competitividade e Innovación Tecnolóxica de cada un dos departamentos territoriais.
Un dos vogais da comisión actuará como secretario.
7. En caso de imposibilidade de asistir a algunha das sesións, os membros do órgano colexiado poderán ser substituídos pola persoa que designe o presidente. O órgano colexiado precisará de polo menos a metade dos membros para a realización da avaliación.
8. A comisión de avaliación poderá traballar asistida dos asesores que considere conveniente, así como solicitar informes a expertos técnicos na materia.
9. O presidente da comisión de avaliación elevará a proposta de resolución desta ao órgano concedente, que ditará a correspondente resolución de concesión logo da preceptiva fiscalización do gasto.
Artigo 15º.-Criterios de selección.
1. Os criterios de selección poderán modificarse en cada convocatoria durante a vixencia do FEP.
2. Para o ano 2010 os investimentos subvencionables valoraranse segundo o seguinte baremo, e tendo en conta o tipo de frota:
A) Frota de artes menores.
1º.-Investimentos na mellora das medidas de seguridade: 80 puntos.
2º.-Investimentos na mellora das condicións de traballo: 64 puntos.
3º.-Investimentos na mellora das condicións de hixiene ou na mellora da calidade dos produtos: entre 60 e 52 puntos.
i) Substitución de madeira naquelas partes da embarcación ou noutros elementos que estean en contacto cos produtos da pesca por material impermeable e adecuado para o contacto cos produtos da pesca: 60 puntos.
ii) Sistemas que melloren a conservación dos produtos da pesca a bordo (no caso do peixe, habilitación da embarcación para asegurar temperaturas próximas á fusión do xeo ou, no caso do marisco, que non afecte negativamente a súa inocuidade ou viabilidade): 56 puntos.
iii) Sistema de mellora da rastrexabilidade dos produtos pesqueiros a bordo e outros investimentos distintos dos anteriores: 52 puntos.
4º.-Investimentos na mellora da selectividade ou substitución das artes de pesca: 24 puntos.
5º.-Investimentos na mellora do rendemento enerxético e investimentos ao abeiro do artigo 7º do Regulamento (CE) 744/2008: 20 puntos.
6º.-Investimentos do artigo 6º.2 desta orde: 16 puntos.
7º.-Substitución do motor: 12 puntos.
B) Frota de cerco.
1º.-Investimentos na mellora das medidas de seguridade: 80 puntos.
2º.-Investimentos na mellora das condicións de traballo: 64 puntos.
3º.-Investimentos na mellora das condicións de hixiene ou na mellora da calidade dos produtos pesqueiros: entre 60 e 52 puntos.
I) Substitución da madeira nas bodegas ou partes do buque que estean en contacto cos produtos pesqueiros por material impermeable e adecuado para o contacto cos produtos da pesca: 60 puntos.
II) Sistemas que melloren a conservación dos produtos da pesca a bordo: 56 puntos.
III) Sistema de mellora da rastrexabilidade dos produtos pesqueiros a bordo e outros investimentos distintos dos anteriores: 52 puntos.
4º.-Investimentos na mellora da selectividade ou substitución das artes de pesca: 24 puntos.
5º.-Investimentos na mellora do rendemento enerxético e investimentos ao abeiro do artigo 7 do Regulamento (CE) 744/2008: 20 puntos.
6º.-Investimentos do artigo 6º.2 desta orde: 16 puntos.
7º.-Substitución do motor: 8 puntos.
C) Frota de arrastre litoral e arrastre en augas de Portugal.
1º.-Investimentos na mellora das medidas de seguridade: 80 puntos.
2º.-Investimentos na mellora das condicións de traballo: 64 puntos.
3º.-Investimentos na mellora das condicións de hixiene ou na mellora da calidade dos produtos pesqueiros: entre 60 e 52 puntos.
I) Substitución da madeira nas bodegas ou partes do buque que estean en contacto cos produtos pesqueiros por material impermeable e adecuado para o contacto cos produtos da pesca: 60 puntos.
II) Sistemas que melloren a conservación dos produtos da pesca a bordo: 56 puntos.
III) Sistema de mellora da rastrexabilidade dos produtos pesqueiros a bordo e outros investimentos distintos dos anteriores: 52 puntos.
4º.-Investimentos na mellora da selectividade ou substitución das artes de pesca: 40 puntos.
5º.-Investimentos na mellora do rendemento enerxético e investimentos ao abeiro do artigo 7 do Regulamento (CE) 744/2008: 30 puntos.
6º.-Investimentos do artigo 6º.2 desta orde: 16 puntos.
7º.-Substitución do motor: 8 puntos.
D) Frota do caladoiro Cantábrico Noroeste distinta das anteriores.
1º.-Investimentos na mellora das medidas de seguridade: 80 puntos.
2º.-Investimentos na mellora das condicións de traballo: 64 puntos.
3º.-Investimentos na mellora das condicións de hixiene ou na mellora da calidade dos produtos pesqueiros: 52 puntos.
4º.-Investimentos na mellora da selectividade ou substitución das artes de pesca: 24 puntos.
5º.-Investimentos na mellora do rendemento enerxético e investimentos ao abeiro do artigo 7 do Regulamento (CE) 744/2008: 20 puntos.
6º.-Investimentos do artigo 6º.2 desta orde: 16 puntos.
7º.-Substitución do motor: 8 puntos.
E) Frota de altura (Pesquería comunitaria).
1º.-Investimentos na mellora das medidas de seguridade: 80 puntos.
2º.-Investimentos na mellora das condicións de traballo: 64 puntos.
3º.-Investimentos na mellora das condicións de hixiene ou na mellora da calidade dos produtos: 52 puntos.
4º.-Investimentos na mellora da selectividade ou substitución das artes de pesca: 40 puntos.
5º.-Investimentos na mellora do rendemento enerxético e investimentos ao abeiro do artigo 7 do regulamento (CE) 744/2008: 30 puntos.
6º.-Investimentos do artigo 6º.2 desta orde: 20 puntos.
7º.-Substitución do motor: 8 puntos.
F) Frota de grande altura (pesqueira internacional).
1º.-Investimentos na mellora das condicións de traballo: 64 puntos.
2º.-Investimentos na mellora das condicións de hixiene ou na mellora da calidade dos produtos: 52 puntos.
3º.-Investimentos na mellora das medidas de seguridade: 50 puntos.
4º.-Investimentos na mellora da selectividade ou substitución das artes de pesca: 40 puntos.
5º.-Investimentos na mellora do rendemento enerxético e investimentos ao abeiro do artigo 7 do Regulamento (CE) 744/2008: 30 puntos.
6º.-Investimentos do artigo 6º.2 desta orde: 20 puntos.
7º.-Substitución do motor: 8 puntos.
4. Ademais, engadiranse 5 puntos por cada un dos aspectos que a continuación se indican, para o cal deberán cubrir o anexo VI co que proceda:
I. Naquelas frotas en que proceda, o buque sexa provedor habitual da marca de calidade «pescadeRías».
II. O armador ou propietario do buque teña acordos con outros armadores para a redución de custos de polo menos o buque para o cal solicita axuda.
III. O buque teña mulleres enroladas desde polo menos a data da presentación da solicitude.
IV. O buque teña asinado un convenio colectivo ou estea adherido a algún existente.
V. O buque pertenza a unha organización de produtores.
VI. O buque pertenza a algunha organización promotora dalgunha medida de autorregulación (norma de extensión etc...) nos últimos 3 anos.
VII. O buque teña implantado un sistema de xestión da calidade, seguridade alimentaria ou de xestión ambiental.
VIII. Polo menos nunha parte, o buque interveña na comercialización dos seus produtos pesqueiros.
IX. A empresa solicitante da axuda favoreza a inserción laboral de discapacitados ou persoas en situación de exclusión social.
A Administración poderá requirir de oficio ou ao interesado a documentación que considere oportuna para a verificación destes feitos.
No caso de empate terán preferencia o buque de menor antigüidade. De seguir o empate, terán preferencia os que presentasen antes a solicitude de axuda.
En calquera caso, terán prioridade sobre o resto da frota os barcos de artes menores.
En último lugar serán tidas en conta aquelas solicitudes en que en anteriores convocatorias o beneficiario renunciase unha vez aceptada a concesión da axuda, salvo que esta renuncia se producise por causas xustificadas que serán sometidas á consideración da comisión avaliadora.
5. Terase en conta o Rexistro de Buques Pesqueiros da Comunidade Autónoma de Galicia para a inclusión dos buques nas epígrafes indicadas no punto 3 deste artigo.
Artigo 16º.-Resolución e aceptación.
1. A resolución das solicitudes correspóndelle á Consellería do Mar, que poderá delegar a dita competencia na Dirección Xeral de Competitividade e Innovación Tecnolóxica.
2. O prazo máximo para ditar e notificar a resolución da axuda será de nove meses desde a data de publicación desta orde de convocatoria de axudas no Diario Oficial de Galicia. Transcorrido o prazo sen resolución expresa, os interesados poderán entender desestimadas as súas solicitudes de conformidade co disposto no artigo 44 da Lei 30/1992, de réxime xurídico das administracións públicas e do procedemento administrativo común.
3. Unha vez notificada a devandita resolución, o interesado terá un prazo de dez días hábiles a partir do seguinte ao da súa notificación para a aceptación desta. Transcorrido este prazo sen producirse manifestación expresa, entenderase tacitamente aceptada a axuda.
Artigo 17º.-Recursos.
1. Contra a resolución expresa que se dite, que pon fin á vía administrativa, cabe interpor recurso potestativo de reposición perante a conselleira do Mar, no prazo dun (1) mes a partir do día seguinte ao da súa notificación, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous (2) meses contados desde o día seguinte ao da súa notificación.
2. Se transcorrido o prazo para resolver establecido no artigo 16º ao interesado non lle é notificada a resolución, entenderase desestimada por silencio negativo e cabe interpor recurso potestativo de reposición ante a conselleira do Mar no prazo de tres (3) meses ou recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de seis (6) meses, contados en ambos os dous casos, a partir do día seguinte a que se produza o acto presunto.
3. Sen prexuízo do anterior, os interesados poderán exercer calquera outro recurso que consideren oportuno.
Artigo 18º.-Modificación da resolución.
1. Toda alteración das condicións tidas en conta para a concesión da subvención, a obtención concorrente de subvencións e axudas concedidas por outras administracións ou entes públicos ou privados, nacionais ou internacionais, ou incumprimento dos prazos de realización das obras, variación do orzamento, cambio de beneficiario nos termos establecidos no punto 2 deste artigo ou calquera outro aspecto que se considere que afecta un aspecto substancial da resolución de concesión, poderá dar lugar á súa modificación ou á súa revogación.
2. Non se admitirá a subrogación dun novo propietario na condición de solicitante ou beneficiario das axudas, agás nos casos de enfermidade que dificulte ou imposibilite a realización desta actividade, sucesión mortis causa, adquisición da propiedade como consecuencia de procesos de disolución e liquidación de persoas xurídicas, operacións de fusión ou escisión parcial ou total de sociedades ou naqueloutros casos en que, a xuízo do órgano competente para a concesión das axudas, a transmisión da propiedade do buque e a subrogación do novo propietario na posición do solicitante ou beneficiario non desvirtúe a finalidade das axudas. En calquera caso, o novo beneficiario deberá cumprir os requisitos desta orde e asumir as obrigas derivadas da concesión.
Artigo 19º.-Actas de fin de obra.
1. A realización do investimento xustificarase mediante a oportuna acta de fin de obra realizada polos servizos da consellería, logo de petición do beneficiario ante o Servizo de Competitividade e Innovación Tecnolóxica dos departamentos territoriais, que deberá formularse, polo menos, con 15 días de antelación á realización da acta.
2. Se as obras se realizan noutra comunidade autónoma ou no estranxeiro, aplicarase o establecido no artigo 9º punto 3 desta orde.
3. Para a realización das actas de fin de obra poderanse realizar convocatorias colectivas nos termos establecidos no artigo 9º punto 2 desta orde.
4. Exceptúanse dos puntos anteriores aqueles investimentos en que o importe da subvención sexa inferior a 9.000 . Neste caso a realización do investimento xustificarase coas facturas e certificación bancaria dos pagamentos correspondentes ás ditas facturas, así como cunha declaración xurada do interesado de que o dito investimento foi realizado segundo a resolución de concesión.
5. A consellería poderá, en calquera momento, realizar as comprobacións que considere oportunas para verificar a efectiva e correcta realización dos investimentos antes mencionados.
6. Sen prexuízo da obriga de reintegro, se como consecuencia dunha comprobación posterior ou de calquera outra verificación, se constatase falsidade na declaración mencionada no punto 4, serán de aplicación as infraccións e sancións establecidas na Lei 9/2007, de subvencións de Galicia.
7. Con carácter excepcional e logo de solicitude do interesado, debidamente motivada, o director xeral de Competitividade e Innovación Tecnolóxica poderá autorizar a expedición da acta de fin de obra antes de que o interesado estea en posesión da resolución de concesión de axudas e precise realizar a obra. Esta autorización non suporá ningún dereito nin ningunha prioridade para ser beneficiario da axuda.
Artigo 20º.-Prazos de execución, xustificación e pagamento.
1. Con carácter xeral, e salvo que a resolución individual de concesión de axuda dispoña un prazo distinto, o prazo para a xustificación material e documental da finalización dos investimentos será ata o 31 de outubro do ano correspondente ao exercicio económico de que se trate. Este prazo poderá ser prorrogado por resolución expresa do órgano concedente logo de solicitude do beneficiario e por causas debidamente motivadas.
2. Transcorrido o prazo indicado sen que o beneficiario presentase a documentación xustificativa, declararase decaído do seu dereito ao cobramento.
3. Para o pagamento da axuda é imprescindible o cumprimento dos seguintes requisitos:
a) Que o investimento obxecto da axuda estea realizado de conformidade coa resolución de concesión, integramente rematado e totalmente pagado. A acreditación da realización do investimento realizarase segundo o establecido no artigo 19º desta orde.
b) Que os beneficiarios estean ao día das súas obrigas tributarias e da Seguridade Social e que non teñan pendente de pagamento ningunha outra débeda, por ningún concepto, coa Administración pública da Comunidade Autónoma.
c) De ser o caso, que os barcos achegados como baixa fosen retirados da actividade pesqueira, deberá acreditarse mediante certificación da Capitanía o depósito de rol e a patente de navegación.
4. Para o pagamento, o beneficiario deberá presentar, en orixinal e tres copias, nas delegacións territoriais da Xunta de Galicia ou en calquera das oficinas a que se refire o artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, a seguinte documentación:
I) Anexo V relativo ao financiamento do proxecto.
II) Facturas orixinais do investimento realizado, que poderán ser devoltas por pedimento do interesado, unha vez tomada razón de que foron usadas para a percepción de axudas do Fondo Europeo da Pesca. As facturas que, se é o caso, se entreguen ao beneficiario serán marcadas cun carimbo no cal se indique o financiamento do FEP.
III) Certificación bancaria acreditativa dos pagamentos realizados correspondentes ás mencionadas facturas. Os certificados bancarios indicarán a factura ou facturas que soportan. Non se admitirán pagamentos en efectivo.
IV) Certificado bancario acreditativo da titularidade do solicitante e identificación da conta para o pagamento da axuda, se é distinta da achegada no momento da solicitude.
V) No caso de que se achegasen baixas para os investimentos realizados, certificación da Capitanía Marítima correspondente acreditativa de que as baixas foron retiradas da actividade pesqueira mediante a entrega da patente de navegación e do rol e de que se iniciou o expediente de despezamento. Se o procedemento de retirada da actividade pesqueira é distinto do despezamento, acreditarase suficientemente este feito.
VI) Se o importe da subvención é inferior a 9.000 , declaración xurada nos termos establecidos no artigo 19º punto 4.
5. No caso de que o investimento for xustificado por menor contía que a considerada como elixible inicialmente, minorarase a axuda na mesma proporción, sempre que esta minoración na xustificación da axuda non afecte aspectos fundamentais do proxecto e non supoña unha execución deficiente deste.
6. No suposto de falta de xustificación documental ou material, o beneficiario perderá o dereito ao cobramento total ou parcial da subvención, segundo os casos.
Artigo 21º.-Garantías.
Se ao interesado se lle concedese unha prórroga nos termos previstos no artigo 20º.1 desta orde e a data para xustificación tanto material como documental dos investimentos sexa no ano inmediatamente seguinte, deberá presentar ante a Caixa Xeral de Depósitos da Consellería de Facenda un aval polo importe do 110% da axuda correspondente ao investimento para o cal se concedeu a prórroga.
Artigo 22º.-Reintegro das axudas.
1. Procederá o reintegro total ou parcial da subvención concedida, así como os xuros de mora correspondentes desde o momento do pagamento da subvención e ata a data en que se acorde a procedencia do reintegro, nos supostos establecidos no artigo 33 da Lei 9/2007, do 13 de xuño, de subvencións de Galicia, e do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
2. Ademais será tamén causa de reintegro de acordo coas directrices comunitarias para o exame das axudas estatais no sector da pesca e da acuicultura (2008/C 84/06) a comisión de infracción ao dereito comunitario polo beneficiario e, en especial, ás normas da política pesqueira común durante o período cuberto pola subvención. O reembolsamento das axudas será proporcional á gravidade da infracción cometida.
3. Para este procedemento de reintegro terase en conta o establecido no capítulo II do título II da Lei de subvencións de Galicia.
Artigo 23º.-Infraccións e sancións.
Sen prexuízo do establecido nos puntos anteriores, aos beneficiarios das axudas reguladas nestas bases seralles de aplicación o réxime de infraccións e sancións previsto no título IV da Lei de subvencións de Galicia.
Artigo 24º.-Autorizacións do beneficiario.
1. A presentación da solicitude de concesión de axuda ou subvención polo interesado comportará a autorización ao órgano xestor para incluír e facer públicos nos rexistros públicos de axudas, subvencións, convenios ou sancións os datos relevantes referidos ás axudas recibidas, así como ás sancións impostas conforme o establecido no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
2. De acordo co establecido no artigo 20.3º da Lei 9/2007, do 13 de xuño, de subvencións de Galicia, a presentación da solicitude comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de estar ao día, nas obrigas tributarias e da Seguridade Social e non ter pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puideran ser obtidos polo órgano xestor, poderanlle ser requiridos ao beneficiario.
3. Igualmente, se na solicitude de axuda o interesado marca o recadro correspondente ou no caso do representante presenta o anexo III, esta actuación implicará a autorización ao órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro), e a Orde do 7 de xullo de 2009 (DOG nº 134, do 10 de xullo). Non obstante, se por razóns técnicas ou doutra índole estes certificados non puidesen ser obtidos polo órgano xestor, poderanlle ser requiridos ao beneficiario.
Artigo 25º.-Publicidade.
1. En aplicación do establecido no artigo 15 da Lei 9/2007, do 13 de xuño, de subvencións de Galicia, serán obxecto de publicación no Diario Oficial de Galicia as axudas concedidas, expresando a convocatoria, o programa e o crédito orzamentario a que se imputan, o beneficiario, a cantidade concedida e a finalidade da subvención.
2. De conformidade co establecido no artigo 13, punto 4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Mar publicará na súa páxina web oficial (
http://webpesca.xunta.es
) a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
Disposición transitoria
Unicamente para a convocatoria do ano 2010 terán validez as actas de non inicio realizadas nos dous últimos exercicios, sempre que sexa posterior ao 1 de xaneiro de 2008, salvo que o solicitante renunciase á axuda.
Disposición adicional
Delégase na Dirección Xeral de Competitividade e Innovación Tecnolóxica a resolución destas axudas.
Disposicións derradeiras
Primeira.-Facúltase a Dirección Xeral de Competitividade e Innovación Tecnolóxica para ditar as resolucións necesarias para o desenvolvemento e a aplicación desta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Terceira.-No non previsto nesta orde, observarase o que establece o texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e posteriores modificacións; o disposto na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia; os preceptos básicos da Lei 38/2003, do 17 de novembro, xeral de subvencións, e os do seu regulamento de execución; no Regulamento 1198/2006, do 27 de xullo, relativo ao Fondo Europeo de Pesca; o Regulamento 744/2008, do 24 de xullo, polo que se establece unha acción específica temporal para promover a reestruturación das frotas pesqueiras da Comunidade Europea afectadas pola crise económica; e na Lei 30/1992, do 26 de novembro, de réxime xurídico das administracións públicas e do procedemento administrativo común.
Cuarta.-Quedan sen efecto as bases reguladoras das axudas aos investimentos a bordo de buques pesqueiros e selectividade, aprobadas por orde da Consellería de Pesca e Asuntos Marítimos do 11 de marzo de 2009. Non obstante, seranlles aplicables as súas disposicións aos procedementos derivados de solicitudes presentadas ao abeiro da citada orde.
Santiago de Compostela, 31 de maio de 2010.
Rosa María Quintana Carballo
Conselleira do Mar